ΑΠΟΦΑΣΗ ΤΟΥ ΣΥΜΒΟΥΛΙΟΥ της 30ής Μαρτίου 1998 σχετικά με τη θέσπιση πολυετούς κοινοτικού προγράμματος παροχής κινήτρων για τη δημιουργία της κοινωνίας των πληροφοριών στην Ευρώπη (κοινωνία των πληροφοριών) (98/253/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

(1) ότι η δημιουργία της κοινωνίας των πληροφοριών μπορεί, με την εισαγωγή νέων μορφών οικονομικών, πολιτικών και κοινωνικών σχέσεων, να συμβάλει ώστε η Κοινότητα να αντεπεξέλθει στις προκλήσεις του προσεχούς αιώνα, και ιδίως ώστε να δημιουργηθούν νέες θέσεις εργασίας, όπως αναφέρεται στη Λευκή Βίβλο «Ανάπτυξη, ανταγωνιστικότητα και απασχόληση - οι προκλήσεις και η αντιμετώπισή τους, για τη μετάβαση στον 21ο αιώνα» 7

(2) ότι το Ευρωπαϊκό Συμβούλιο που συνήλθε στην Κέρκυρα στις 24 και 25 Ιουνίου 1994 έλαβε υπό σημείωση τις συστάσεις της ομάδας υψηλού επιπέδου για την κοινωνία των πληροφοριών, όπως παρουσιάστηκαν στην έκθεση «Η Ευρώπη και η παγκόσμια κοινωνία των πληροφοριών» 7 ότι η Επιτροπή κατήρτισε σχέδιο δράσης αποτελούμενο από συγκεκριμένα μέτρα τα οποία θα πρέπει να ληφθούν σε επίπεδο Κοινότητας και κρατών μελών 7

(3) ότι το Ευρωπαϊκό Συμβούλιο που συνήλθε στη Φλωρεντία στις 21 και 22 Ιουνίου 1996 υπογράμμισε τις δυνατότητες που προσφέρει η κοινωνία των πληροφοριών για την εκπαίδευση και την κατάρτιση, την οργάνωση της εργασίας και τη δημιουργία θέσεων απασχόλησης 7

(4) ότι ο ρυθμός της προόδου για την ανάπτυξη της κοινωνίας των πληροφοριών εξαρτάται, σε μεγάλο βαθμό, από την ευαισθητοποίηση των πολιτών και των δημόσιων και ιδιωτικών οργανισμών όσον αφορά τις δυνατότητες των εφαρμογών των νέων τεχνολογιών των πληροφοριών και των επικοινωνιών για την εξυπηρέτηση των αναγκών των μεμονωμένων ατόμων και των επιχειρήσεων, καθώς και από την κατανόηση και την υποστήριξη των δυνατοτήτων αυτών εκ μέρους τους 7

(5) ότι, για τη δημιουργία της κοινωνίας των πληροφοριών, απαιτείται κάθε πολίτης, επιχείρηση ή δημόσιος οργανισμός και σε κάθε μέρος της Κοινότητας, να έχει πρόσβαση στις αναγκαίες πληροφορίες κάθε είδους 7

(6) ότι, με τη δημιουργία της κοινωνίας των πληροφοριών, θα αναδιοργανωθεί σταδιακά ο χαρακτήρας και το περιεχόμενο της ανθρώπινης δραστηριότητας σε όλους τους τομείς, ενώ θα σημειωθούν σημαντικά διακλαδικά αποτελέσματα σε τομείς δραστηριοτήτων που έως τώρα ήταν ανεξάρτητοι μεταξύ τους 7

(7) ότι στα μέτρα που απαιτούνται για τη δημιουργία της κοινωνίας των πληροφοριών πρέπει να λαμβάνεται υπόψη η ανάγκη οικονομικής και κοινωνικής συνοχής της Κοινότητας καθώς και η συνέχεια στη λειτουργία της εσωτερικής αγοράς 7

(8) ότι, για τον ορισμό των εν λόγω μέτρων απαιτούνται προκαταρκτικές αναλύσεις που θα στοχεύουν στη βελτίωση της κατανόησης των διαφόρων τομέων οι οποίοι, ενδεχομένως, θα επηρεαστούν από τις κοινοτικές δράσεις τις συναφείς με την κοινωνία των πληροφοριών 7

(9) ότι η πρώτη ενδιάμεση έκθεση της ομάδας εμπειρογνωμόνων υψηλού επιπέδου για τις κοινωνικές και τις κοινωνιακές πτυχές της Κοινωνίας των Πληροφοριών, του Ιανουαρίου 1996, περιλάμβανε ορισμένες πρώτες σκέψεις εν όψει της κατάρτισης μιας τελικής έκθεσης 7

(10) ότι, στην πρώτη ετήσια έκθεση του φόρουμ της Κοινωνίας των Πληροφοριών προς την Επιτροπή, τον Ιούνιο του 1996, συνιστάται η Επιτροπή να δρομολογήσει πρωτοβουλίες ευαισθητοποίησης κοινοτικής κλίμακας, να υποστηρίξει τις πλέον κατάλληλες δράσεις για την προαγωγή των βέλτιστων πρακτικών, να ενθαρρύνει τη χρήση νέων τεχνολογιών, να αποδώσει ιδιαίτερη προσοχή στις οικονομικές και κοινωνικές επιπτώσεις της κοινωνίας των πληροφοριών, καθώς και να μεριμνήσει να διασφαλιστεί ότι τα άτομα με ειδικές ανάγκες θα έχουν ισότιμη πρόσβαση στην κοινωνία των πληροφοριών 7

(11) ότι, στις 24 Ιουλίου 1996, η Επιτροπή ενέκρινε την Πράσινη Βίβλο με θέμα «Ζωή και Εργασία στην Κοινωνία των Πληροφοριών: Πρώτα ο άνθρωπος», η οποία αποσκοπεί στην εμβάθυνση του διαλόγου μεταξύ πολιτικών, κοινωνικών και λοιπών φορέων για τις σημαντικότερες κοινωνικές και κοινωνιακές πτυχές της κοινωνίας των πληροφοριών. Υπό το πρίσμα των αντιδράσεων που θα εκφραστούν, η Επιτροπή θα υποβάλει προτάσεις δράσης εντός του 1997 7

(12) ότι στα μέτρα που απαιτούνται για τη δημιουργία της κοινωνίας των πληροφοριών πρέπει να λαμβάνεται υπόψη η παγκόσμια διάσταση της κοινωνίας των πληροφοριών 7

(13) ότι κατά την υπουργική διάσκεψη της ομάδας των 7 (G7) σχετικά με την κοινωνία των πληροφοριών και την ανάπτυξη, που πραγματοποιήθηκε στο Midrand της Νότιας Αφρικής από τις 13 έως τις 15 Μαΐου 1996, αναγνωρίστηκε ότι το μοντέλο της κοινωνίας των πληροφοριών θα πρέπει να επεκταθεί στις αναπτυσσόμενες χώρες για να μπορέσουν να ανταποκριθούν στις συγκεκριμένες ανάγκες και προκλήσεις που αντιμετωπίζουν, για να συμβάλει στη σταθερή τους ανάπτυξη, και για να εξασφαλιστεί η πραγματική τους συμμετοχή στην αναδυόμενη παγκόσμια οικονομία «των δικτύων» 7

(14) ότι στη διάσκεψη της Ρώμης, στις 30 και 31 Μαΐου 1996, αναγνωρίστηκε ότι ένα από τα στοιχεία του πολιτικού διαλόγου μεταξύ της Κοινότητας και των δώδεκα χωρών που συμμετέχουν στην Ευρωμεσογειακή εταιρική σχέση, ο οποίος άρχισε το Νοέμβριο του 1995 με τη διάσκεψη της Βαρκελώνης, είναι πράγματι η δημιουργία, στην περιοχή της Μεσογείου μιας κοινωνίας των πληροφοριών στην οποία, πραγματικά, θα έχουν όλοι πρόσβαση και από την οποία θα επωφελούνται -ως προς την ανάπτυξη, την ανταγωνιστικότητα και την απασχόληση- οι χρήστες, οι βιομηχανίες και οι παρέχοντες υπηρεσίες του τομέα των τεχνολογιών των πληροφοριών και των επικοινωνιών 7

(15) ότι, κατά το δεύτερο φόρουμ της Ευρωπαϊκής Ένωσης και των χωρών της Κεντρικής και Ανατολικής Ευρώπης για την κοινωνία των πληροφοριών, που πραγματοποιήθηκε στην Πράγα στις 12 και 13 Σεπτεμβρίου 1996, επιβεβαιώθηκε ότι τα θέματα τα οποία αφορούν τη δημιουργία της κοινωνίας των πληροφοριών είναι ιδιαιτέρως σημαντικά για τις ευρωπαϊκές χώρες που μεταρρυθμίζουν τώρα τις οικονομίες τους, και υπογραμμίστηκε η ανάγκη να προταθούν πλαίσια συζήτησης και ανταλλαγής πληροφοριών 7

(16) ότι δεν πρέπει να επικαλυφθούν ήδη υφιστάμενες δυνατότητες δράσης, ιδίως στους τομείς της έρευνας και της ανάπτυξης, των διευρωπαϊκών δικτύων, του περιεχομένου των πληροφοριών, της κοινωνικής πολιτικής και της τυποποίησης 7

(17) ότι η πρόοδος του παρόντος προγράμματος θα πρέπει να παρακολουθείται συνεχώς και συστηματικά 7 ότι, κατά τη λήξη του παρόντος προγράμματος, θα πρέπει να πραγματοποιηθεί τελική αξιολόγηση των αποτελεσμάτων σε σύγκριση με τους στόχους που θέτει η παρούσα απόφαση 7

(18) ότι είναι αναγκαίο να οριστεί η διάρκεια του προγράμματος 7

(19) ότι ένα ποσό δημοσιονομικής αναφοράς, κατά την έννοια του σημείου 2 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995, εγγράφεται στην παρούσα απόφαση για όλη τη διάρκεια του προγράμματος, χωρίς να θίγονται οι αρμοδιότητες της αρμόδιας επί του προϋπολογισμού αρχής όπως καθορίζονται στην συνθήκη 7

(20) ότι, για την έκδοση της παρούσας απόφασης, η συνθήκη δεν προβλέπει άλλες εξουσίες πλην των οριζομένων στο άρθρο 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται πρόγραμμα (Κοινωνία των Πληροφοριών) με τους ακόλουθους στόχους:

- την αύξηση της ευαισθητοποίησης του κοινού και της εκ μέρους του κατανόησης των δυνητικών επιπτώσεων της κοινωνίας των πληροφοριών και των νέων εφαρμογών της σε ολόκληρη την Ευρώπη, και την τόνωση των κινήτρων και της ικανότητας του κοινού να συμμετέχει στις αλλαγές που οδηγούν στην κοινωνία των πληροφοριών,

- τη βελτιστοποίηση του κοινωνικοοικονομικού οφέλους της κοινωνίας των πληροφοριών στην Ευρώπη, μέσω της ανάλυσης των τεχνικών οικονομικών, κοινωνικών και κανονιστικών της πτυχών, μέσω της εκτίμησης των προκλήσεων που συνεπάγεται η μετάβαση προς την κοινωνία των πληροφοριών, ιδίως όσον αφορά την απασχόληση, και μέσω της προώθησης της συνέργειας και της συνεργασίας ανάμεσα στο ευρωπαϊκό και στο εθνικό επίπεδο,

- την ενίσχυση του ρόλου της Ευρώπης και τη μεγαλύτερη προβολή της συμμετοχής της μέσα στην παγκόσμια διάσταση της κοινωνίας των πληροφοριών.

Οι προβλεπόμενες στο παρόν πρόγραμμα δραστηριότητες είναι δράσεις διακλαδικού χαρακτήρα συμπληρωματικές κοινοτικών δράσεων σε άλλους τομείς. Καμία από τις παραπάνω δράσεις δεν πρέπει να επικαλύπτει εργασίες που διεξάγονται στους εν λόγω τομείς στα πλαίσια άλλων κοινοτικών προγραμμάτων. Για να αποφευχθεί τυχόν αλληλεπικάλυψη, για να συμπληρωθούν άλλες πρωτοβουλίες και για να προστεθούν περισσότερες αρμοδιότητες, και ειδικές γνώσεις στο πρόγραμμα αυτό, τα συναφή κοινοτικά προγράμματα θα συνοδεύονται με την ανάπτυξη των δραστηριοτήτων.

Το πρόγραμμα θα πρέπει επίσης να παρέχει ένα κοινό πλαίσιο των σε ευρωπαϊκό επίπεδο συμπληρωματικών αλληλεπιδράσεων και αλληλεπιδράσεων συνεργασίας των διαφόρων εθνικών, περιφερειακών, τοπικών πρωτοβουλιών για τη δημιουργία της κοινωνίας των πληροφοριών, ιδίως με τη συνδρομή της επιτροπής του άρθρου 5 παράγραφος 1, ούτως ώστε να χρησιμοποιούνται οι υφιστάμενες δυνατότητες και να ενισχύεται η διαφάνεια και η συνεργασία σε ευρωπαϊκό επίπεδο, με ταυτόχρονη τήρηση της επικουρικότητας στο ακέραιο.

Άρθρο 2

Για την επίτευξη των στόχων που αναφέρονται στο άρθρο 1, αναλαμβάνονται οι ακόλουθες κατηγορίες δράσεων:

α) μέτρα για την ευαισθητοποίηση στην Ευρώπη:

- περαιτέρω αξιοποίηση, όπου αυτό χρειάζεται, των τοπικών, εθνικών και διασυνοριακών πρωτοβουλιών οι οποίες προάγουν την καλύτερη κατανόηση, π.χ. μέσω της διάδοσης των πληροφοριών, των δυνατοτήτων, των πλεονεκτημάτων και των ενδεχόμενων κινδύνων που συνεπάγεται η κοινωνία των πληροφοριών, ανεξαρτήτως του εάν απευθύνονται στο ευρύ κοινό ή σε συγκεκριμένες ομάδες-στόχους,

- συγκέντρωση και διάδοση πληροφοριών για τις ανάγκες των πολιτών και των χρηστών σχετικά με τις υπηρεσίες και τις εφαρμογές της κοινωνίας των πληροφοριών,

- ενισχυμένη ενημέρωση προς το ευρύ κοινό και τα άλλα ενδιαφερόμενα μέρη, σχετικά με τα πραγματικά σχέδια που έχουν τεθεί σ' εφαρμογή για την εξυπηρέτηση των αναγκών τους,

- παρακολούθηση της ευαισθητοποίησης και της εξοικείωσης του κοινού με τις υπηρεσίες και τις εφαρμογές της κοινωνίας των πληροφοριών, ιδίως μέσω της ενθάρρυνσης των περιοδικών μελετών και της ενσωμάτωσης των εθνικών μελετών σ' ένα συνολικό ευρωπαϊκό πλαίσιο,

- μέτρα για την παρακίνηση του ενδιαφέροντος της βιομηχανίας, ιδίως δε των μικρομεσαίων επιχειρήσεων (ΜΜΕ), για την παροχή υπηρεσιών και εφαρμογών που να ανταποκρίνονται στις εκπεφρασμένες ανάγκες των πολιτών και των χρηστών, π.χ. μέσω παρουσίασης των δραστηριοτήτων, των δικτύων, των εφαρμογών και των συγκεκριμένων εκμεταλλεύσιμων δυνατοτήτων της κοινωνίας των πληροφοριών,

- προβολή των δυνητικών επιπτώσεων της κοινωνίας των πληροφοριών σε περιφερειακό επίπεδο, μεταξύ άλλων στη διασυνοριακή της διάσταση, προαγωγή της ανταλλαγής κατάλληλων πληροφοριών μεταξύ πόλεων και περιφερειών,

- υποστήριξη του φόρουμ της Κοινωνίας των Πληροφοριών που απαρτίζεται από εμπειρογνώμονες οι οποίοι αντιπροσωπεύουν ευρύ φάσμα συμφερόντων των βιομηχανικών και ακαδημαϊκών κύκλων, των μέσων μαζικής ενημέρωσης, των συνδικάτων και των ομάδων καταναλωτών και χρηστών, προκειμένου να παρέχονται συμβουλές στην Επιτροπή για την αντιμετώπιση των προκλήσεων ως προς την ανάπτυξη της κοινωνίας των πληροφοριών 7

β) μέτρα για τη βελτιστοποίηση του κοινωνικοοικονομικού οφέλους της κοινωνίας των πληροφοριών στην Ευρώπη:

- εκτίμηση των δυνατοτήτων και των δυσκολιών που ενδεχομένως αντιμετωπίζουν οι κοινωνικές κατηγορίες που βρίσκονται στην πιο μειονεκτική θέση, καθώς και οι περιφερειακές και λιγότερο ευνοημένες περιοχές, κατά την πρόσβαση και τη χρήση προϊόντων και υπηρεσιών της κοινωνίας των πληροφοριών 7 προσδιορισμός των κατάλληλων μέτρων για την υπερνίκηση των εν λόγω εμποδίων κα την εκμετάλλευση των σχετικών ωφελημάτων,

- ανάλυση των εν εξελίξει σε ευρωπαϊκό και εθνικό επίπεδο πρωτοβουλιών όσον αφορά την παροχή εφαρμογών, με βάση ιδίως ένα μόνιμο ευρετήριο σχεδίων για τη διευκόλυνση της ανάπτυξης της κοινωνίας των πληροφοριών,

- διαφάνεια, με βάση ιδίως ένα μόνιμο ευρετήριο, για τις εν εξελίξει πολιτικές και προγράμματα σε ευρωπαϊκό και εθνικό επίπεδο,

- συμβολή, βάσει των καταγεγραμένων καλύτερων προγραμμάτων και πρακτικών, στην εφαρμογή, σε ευρωπαϊκή κλίμακα επιτυχών παραδειγμάτων μέτρων, σχεδίων και υπηρεσιών που αφορούν την κοινωνία των πληροφοριών,

- προαγωγή της ανταλλαγής ειδικών γνώσεων και εμπειριών μεταξύ των διεξαγομένων μελετών και των δραστηριοτήτων σε ευρωπαϊκό και εθνικό επίπεδο,

- προσδιορισμός και αξιολόγηση των χρηματοδοτικών μηχανισμών που απαιτούνται για την ανάπτυξη της κοινωνίας των πληροφοριών, ιδίως όσων είναι σε θέση να συμβάλουν στην τόνωση εταιρικών σχέσεων μεταξύ του δημόσιου και του ιδιωτικού τομέα για την ανάπτυξη εφαρμογών γενικού συμφέροντος,

- εντοπισμός των εμποδίων στη λειτουργία της εσωτερικής αγοράς στον τομέα της κοινωνίας των πληροφοριών και ανάλυση των αναγκαίων μέτρων για πλήρη εκμετάλλευση των πλεονεκτημάτων του χώρου χωρίς σύνορα με στόχο την ανάπτυξη του τομέα, λαμβανομένης υπόψη της γλωσσικής πολυμορφίας,

- δρομολόγηση δράσεων για τον καθορισμό των προτεραιοτήτων των ΜΜΕ καθώς και για την ανάλυση των εμποδίων που παρουσιάζονται στη χρήση των τεχνολογιών πληροφοριών και επικοινωνιών εκ μέρους των ΜΜΕ, σε στενή συνεργασία με τις δράσεις της Επιτροπής για δραστηριοποίηση διαφόρων ομάδων χρηστών των τεχνολογιών πληροφοριών και επικοινωνιών,

- προαγωγή των γνώσεων χειρισμού των εργαλείων ηλεκτρονικής με τη διάδοση της σχετικής ενδιαφέρουσας πείρας που αποκτάται σε εθνικό και ευρωπαϊκό επίπεδο 7

γ) μέτρα για την ενίσχυση του ρόλου και της προβολής της συμμετοχής της Ευρώπης μέσα στην παγκόσμια διάσταση της κοινωνίας των πληροφοριών:

- κατάρτιση ευρετηρίου των παγκοσμίως αναλαμβανόμενων πρωτοβουλιών,

- ανταλλαγή πληροφοριών με τις τρίτες χώρες, ειδικότερα προκειμένου να ενθαρρυνθεί η πρόσβασή τους στις δυνατότητες της κοινωνίας των πληροφοριών,

- συνεργασία κατά την προετοιμασία δράσεων επίδειξης, είτε διμερώς είτε σε συνεργασία με διεθνείς οργανισμούς.

Για τις διάφορες προαναφερόμενες κατηγορίες, τα προγράμματα εργασίας που θα καθορίζονται κάθε χρόνο θα πρέπει να καθορίζουν τους τομείς δραστηριοτήτων και τις συγκεκριμένες δράσεις που θα έχουν προτεραιότητα, επιδιώκοντας μεγιστοποίηση της παραπέρα αξιοποίησης σε ευρωπαϊκό επίπεδο.

Άρθρο 3

Για την επίτευξη των στόχων που αναφέρονται στο άρθρο 1 καθώς και των δράσεων που ορίζονται στο άρθρο 2, η Επιτροπή μπορεί να χρησιμοποιεί τα ενδεδειγμένα και συναφή μέσα, και ειδικότερα:

- την ανάθεση συμβάσεων για την εκτέλεση καθηκόντων σχετικών με αναλύσεις, διερευνητικές μελέτες, λεπτομερείς μελέτες συγκεκριμένων τομέων, δράσεις επίδειξης περιορισμένης έκτασης καθώς και για το συντονισμό, την αξιολόγηση και τη συγχρηματοδότηση των δράσεων,

- την οργάνωση συνεδριάσεων εμπειρογνωμόνων, διασκέψεων, σεμιναρίων, διαβουλεύσεων ατόμων ή ομάδων κοινών συμφερόντων, τη συμμετοχή σ' αυτές τις δραστηριότητες και τη συναφή χρηματοδότηση, ιδίως για την ενθάρρυνση της πρόσβασης των τρίτων χωρών στις δυνατότητες που προσφέρει η κοινωνία των πληροφοριών,

- τη δημοσίευση και τη διάδοση πληροφοριών.

Άρθρο 4

1. Το παρόν πρόγραμμα καλύπτει την περίοδο από την 1η Ιανουαρίου 1998 έως τις 31 Δεκεμβρίου 2002.

2. Το ποσό δημοσιονομικής αναφοράς για την εκτέλεση του παρόντος προγράμματος ανέρχεται σε 25 εκατομμύρια Ecu. Ενδεικτική κατανομή των δαπανών περιλαμβάνεται στο παράρτημα.

3. Η αρμόδια για τον προϋπολογισμό αρχή επιτρέπει τη μεταφορά πιστώσεων εντός των πλαισίων της ετήσιας διαδικασίας του προϋπολογισμού και σύμφωνα με τις δημοσιονομικές προοπτικές.

Άρθρο 5

1. Η Επιτροπή είναι υπεύθυνη για την εφαρμογή του προγράμματος και το συντονισμό του με τα άλλα κοινοτικά προγράμματα.

Η Επιτροπή επικουρείται από επιτροπή που απαρτίζεται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

2. Η διαδικασία του άρθρου 6 εφαρμόζεται για:

- την έγκριση του προγράμματος εργασίας, συμπεριλαμβανομένης της εκτάσεως της χρηματοδοτήσεως,

- την κατανομή των δαπανών του προϋπολογισμού,

- τα κριτήρια και το περιεχόμενο των προσκλήσεων για υποβολή προτάσεων,

- την αξιολόγηση των σχεδίων που προτείνονται στο πλαίσιο προσκλήσεων για υποβολή προτάσεων κοινοτικής χρηματοδότησης και την εκτίμηση του ποσού της κοινοτικής συνεισφοράς για κάθε σχέδιο, εάν η συνεισφορά αυτή είναι τουλάχιστον 100 000 Ecu,

- τα μέτρα για την αξιολόγηση του προγράμματος,

- τη συμμετοχή, σε οποιοδήποτε σχέδιο, νομικών προσώπων από τρίτες χώρες ή διεθνών οργανισμών.

3. Όταν, σύμφωνα με την τέταρτη περίπτωση της παραγράφου 2, το ποσό της κοινοτικής συνεισφοράς είναι κατώτερο των 100 000 Ecu, η Επιτροπή ενημερώνει την επιτροπή για τα σχετικά σχέδια και για την έκβαση της αξιολόγησής τους.

4. Η Επιτροπή ενημερώνει τακτικά την επιτροπή για την πρόοδο της εφαρμογής του προγράμματος στο σύνολό του.

Άρθρο 6

Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να ορίζει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση αποφάσεων που καλείται να λάβει το Συμβούλιο ύστερα από πρόταση της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν ψηφίζει.

Η Επιτροπή θεσπίζει τα προτεινόμενα μέτρα εφ' όσον είναι σύμφωνα με τη γνώμη της εν λόγω επιτροπής.

Εάν τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμελλητί στο Συμβούλιο πρόταση σχετική με τα ληπτέα μέτρα. Το Συμβούλιο αποφασίζει με ειδική πλειοψηφία.

Εάν το Συμβούλιο δεν αποφασίσει εντός τριών μηνών από την ημερομηνία υποβολής της πρότασης σε αυτό, τα προτεινόμενα μέτρα θεσπίζονται από την Επιτροπή.

Άρθρο 7

Το μνημονευόμενο στο άρθρο 2 στοιχείο α) πρώτη περίπτωση, φόρουμ της Κοινωνίας των Πληροφοριών, μπορεί να καλείται από την επιτροπή να παρέχει συμβουλές ή κατευθύνσεις.

Άρθρο 8

1. Για να εξασφαλιστεί η αποτελεσματική χρήση της κοινοτικής ενίσχυσης, η Επιτροπή μεριμνά ώστε οι δράσεις που προβλέπονται στην παρούσα απόφαση να υπόκεινται πράγματι σε εκ των προτέρων αξιολόγηση, παρακολούθηση και εκ των υστέρων αξιολόγηση.

2. Κατά την εφαρμογή των σχεδίων και μετά την υλοποίησή τους, η Επιτροπή αξιολογεί τον τρόπο εκτέλεσης και τις επιπτώσεις της υλοποίησής τους ώστε να εκτιμά κατά πόσον επιτεύχθηκαν οι αρχικοί στόχοι.

3. Οι επιλεγόμενοι δικαιούχοι υποβάλλουν ετήσια έκθεση στην Επιτροπή ή μια τελική έκθεση για σχέδια βραχείας διάρκειας.

4. Μετά την πάροδο δύο ετών και μετά τη λήξη του προγράμματος, η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, έκθεση αξιολόγησης των καλύτερων αποτελεσμάτων που επιτεύχθηκαν κατά την εφαρμογή των δράσεων που αναφέρονται στο άρθρο 2 την οποία θα έχει προηγουμένως εξετάσει η επιτροπή που αναφέρεται στο άρθρο 5 παράγραφος 1. Βάσει των αποτελεσμάτων αυτών, η Επιτροπή μπορεί να προτείνει αναπροσαρμογές στον προσανατολισμό του προγράμματος.

Άρθρο 9

Στο πρόγραμμα αυτό μπορούν να συμμετέχουν, σύμφωνα με τη διαδικασία του άρθρου 6, χωρίς κοινοτική χρηματοδοτική υποστήριξη δυνάμει του παρόντος προγράμματος, νομικές οντότητες εγκατεστημένες σε τρίτες χώρες, καθώς και διεθνείς οργανισμοί, στις περιπτώσεις που η συμμετοχή αυτή συμβάλλει πράγματι στην εφαρμογή του προγράμματος και λαμβάνοντας υπόψη την αρχή του αμοιβαίου οφέλους.

Άρθρο 10

Η παρούσα απόφαση απευθύνεται στα κράτη μέλη.

Βρυξέλλες, 30 Μαρτίου 1998.

Για το Συμβούλιο

Ο Πρόεδρος

LORD SIMON of HIGHBURY

(1) ΕΕ C 51 της 21. 2. 1997, σ. 12.

(2) ΕΕ C 222 της 21. 7. 1997, σ. 39.

ΠΑΡΑΡΤΗΜΑ

ΠΟΛΥΕΤΕΣ ΠΡΟΓΡΑΜΑ ΓΙΑ ΤΗΝ ΚΟΙΝΩΝΙΑ ΤΩΝ ΠΛΗΡΟΦΟΡΙΩΝ

>ΘΕΣΗ ΠΗΝΑΚΑ>